title: A Bizottság 290/2014/EU végrehajtási rendelete ( 2014. március 21. ) a Talaromyces versatilis sp. nov. IMI CC 378536 által termelt endo-1,4-béta-xilanázt és endo-1,3(4)-béta-glükanázt tartalmazó készítmény baromfi, elválasztott malacok és hízósertések takarmány-adalékanyagaként történő felhasználásának engedélyezéséről, valamint az 1259/2004/EK, a 943/2005/EK, az 1206/2005/EK és a 322/2009/EK rendelet módosításáról (az engedély jogosultja: Adisseo France S.A.S.)  EGT-vonatkozású szöveg

text:
               22.3.2014

               HU

               Az Európai Unió Hivatalos Lapja

               L 87/84

      A BIZOTTSÁG 290/2014/EU VÉGREHAJTÁSI RENDELETE

   (2014. március 21.)
   a Talaromyces versatilis sp. nov. IMI CC 378536 által termelt endo-1,4-béta-xilanázt és endo-1,3(4)-béta-glükanázt tartalmazó készítmény baromfi, elválasztott malacok és hízósertések takarmány-adalékanyagaként történő felhasználásának engedélyezéséről, valamint az 1259/2004/EK, a 943/2005/EK, az 1206/2005/EK és a 322/2009/EK rendelet módosításáról (az engedély jogosultja: Adisseo France S.A.S.)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
   mivel:

               (1)

               Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről, az engedély megadásának feltételeiről és az engedélyezési eljárásokról. Az említett rendelet 10. cikke előírja a 70/524/EGK tanácsi irányelv (2) alapján engedélyezett adalékanyagok újbóli értékelését.

               (2)

               A Penicillium funiculosum IMI SD 101 által termelt endo-1,4-béta-xilanáz EC 3.2.1.8 és endo-1,3(4)-béta-glükanáz EC 3.2.1.6 enzimet tartalmazó készítmény takarmányokban való felhasználását a 70/524/EGK irányelvvel összhangban időbeli korlátozás nélkül engedélyezte a hízócsirkék (brojlercsirkék) esetében az 1259/2004/EK bizottsági rendelet (3), tojótyúkok és hízópulykák esetében az 943/2005/EK bizottsági rendelet (4), a hízósertések esetében az 1206/2005/EK bizottsági rendelet (5), valamint a brojlerkacsák és elválasztott malacok esetében pedig a 322/2009/EK bizottsági rendelet (6). Az említett készítmény ezt követően – az 1831/2003/EK rendelet 10. cikke (1) bekezdése b) pontjának megfelelően – mint meglévő termék bekerült a takarmány-adalékanyagok nyilvántartásába.

               (3)

               Az 1831/2003/EK rendelet 7. cikkével összefüggésben értelmezett 10. cikke (2) bekezdésének megfelelően kérelmet nyújtottak be a Talaromyces versatilis sp. nov. IMI CC 378536 (korábban Penicillium funiculosum IMI SD 101) által termelt endo-1,4-béta-xilanáz EC 3.2.1.8 és endo-1,3(4)-béta-glükanáz EC 3.2.1.6 enzimet tartalmazó készítmény hízócsirkék (brojlercsirkék), hízópulykák és brojlerkacsák, tojótyúkok, elválasztott malacok, hízósertések takarmány-adalékanyagaként való újraértékelése iránt, valamint az említett rendelet 7. cikkének megfelelően a szóban forgó készítmény valamennyi nagyobb és kisebb baromfifaj esetében való új felhasználásának engedélyezése iránt, kérelmezve, hogy az adalékanyagot az „állattenyésztésben alkalmazott adalékanyagok” kategóriába sorolják. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.

               (4)

               Az Európai Élelmiszerbiztonsági Hatóság (a továbbiakban: Hatóság) 2013. július 10-i véleményében (7) megállapította, hogy a javasolt felhasználási feltételek mellett a Talaromyces versatilis sp. nov. IMI CC 378536 által termelt endo-1,4-béta-xilanáz EC 3.2.1.8 és endo-1,3(4)-béta-glükanáz EC 3.2.1.6 enzimet tartalmazó készítmény nincs káros hatással sem az állati és emberi egészségre, sem pedig a környezetre, valamint hízócsirkék (brojlercsirkék) és hízópulykák, tojótyúkok, elválasztott malacok és hízósertések esetében való használata javíthatja az állatok teljesítményét. Mivel a hatásmechanizmus valamennyi baromfaj esetében hasonlónak tekinthető, ez a megállapítás a kacsákra, gyöngytyúkokra, fürjekre, libákra, fácánokra és galambokra is kiterjeszthető. A Hatóság szerint nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagra vonatkozó analitikai módszerről szóló jelentést.

               (5)

               A Talaromyces versatilis sp. nov. IMI CC 378536 által termelt endo-1,4-béta-xilanáz EC 3.2.1.8 és endo-1,3(4)-béta-glükanáz EC 3.2.1.6 enzimet tartalmazó készítmény értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a szóban forgó készítmény használatát az e rendelet mellékletében meghatározottak szerint engedélyezni kell.

               (6)

               Az 1831/2003/EK rendelet értelmében az új engedélyezés következtében az 1259/2004/EK rendeletet, a 943/2005/EK rendeletet, az 1206/2005/EK rendeletet és a 322/2009/EK rendeletet megfelelően módosítani kell.

               (7)

               Mivel semmilyen biztonsági ok nem indokolja az engedélyezési feltételek módosításának azonnali alkalmazását, átmeneti időszakot kell biztosítani az érdekelt felek számára, hogy felkészülhessenek az engedélyezésből adódó új követelmények teljesítésére.

               (8)

               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

         ELFOGADTA EZT A RENDELETET:
   1. cikk
   Engedélyezés
   A mellékletben meghatározott, az „állattenyésztésben alkalmazott adalékanyagok” adalékanyag-kategóriába és az „emészthetőséget fokozó anyagok” funkcionális csoportba tartozó készítmény takarmány-adalékanyagként történő felhasználása a mellékletben meghatározott feltételek mellett engedélyezett.
   2. cikk
   Az 1259/2004/EK rendelet módosításai
   Az 1259/2004/EK rendelet a következőképpen módosul:

               1.

               A 2. cikk helyébe a következő szöveg lép:
               „2. cikk
               A III., V. és VI. mellékletben meghatározott, az »Enzimek« csoportba tartozó készítmények takarmány-adalékanyagként történő felhasználása az említett mellékletekben meghatározott feltételek mellett határozatlan ideig megengedett.”

               2.

               A IV. mellékletet el kell hagyni.

         3. cikk
   A 943/2005/EK rendelet módosítása
   A 943/2005/EK rendelet mellékletében az endo-1,4-béta-xilanáz EC 3.2.1.8 és az endo-1,3(4)-béta-glükanáz EC 3.2.1.6 enzimre vonatkozó E 1604 számú bejegyzést el kell hagyni.
   4. cikk
   Az 1206/2005/EK rendelet módosítása
   Az 1206/2005/EK rendelet mellékletében az endo-1,4-béta-xilanáz EC 3.2.1.8 és az endo-1,3(4)-béta-glükanáz EC 3.2.1.6 enzimre vonatkozó E 1604 számú bejegyzést el kell hagyni.
   5. cikk
   A 322/2009/EK rendelet módosítása
   A 322/2009/EK rendelet 3. cikkét és III. mellékletét el kell hagyni.
   6. cikk
   Átmeneti rendelkezések
   A mellékletben szereplő készítmény és az azt tartalmazó takarmányok, amelyeket 2014. október 11. előtt állítottak elő és címkéztek fel a 2014. április 11. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és használhatók.
   7. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. március 21-én.

            a Bizottság részéről

            az elnök

         José Manuel BARROSO

      (1)  HL L 268., 2003.10.18., 29. o.

      (2)  A Tanács 1970. november 23-i 70/524/EGK irányelve a takarmány-adalékanyagokról (HL L 270., 1970.12.14., 1. o.).

      (3)  A Bizottság 2004. július 8-i 1259/2004/EK rendelete egyes, takarmányokra vonatkozóan már engedélyezett adalékanyagok állandó engedélyezéséről (HL L 239., 2004.7.9., 8. o.).

      (4)  A Bizottság 2005. június 21-i 943/2005/EK rendelete a takarmányokban lévő egyes adalékanyagok végleges engedélyezéséről (HL L 159., 2005.6.22., 6. o.).

      (5)  A Bizottság 2005. július 27-i 1206/2005/EK rendelete a takarmányokban lévő egyes adalékanyagok végleges engedélyezéséről (HL L 197., 2005.7.28., 12. o.).

      (6)  A Bizottság 2009. április 20-i 322/2009/EK rendelete egyes adalékanyagok takarmányokban való felhasználásának végleges engedélyezéséről (HL L 101., 2009.4.21., 9. o.).

      (7)  EFSA Journal 2013; 11(7):3321.

      MELLÉKLET

                  Az adalékanyag azonosító száma

                  Az engedély jogosultjának neve

                  Adalékanyag

                  Összetétel, kémiai képlet, leírás, analitikai módszer

                  Állatfaj vagy -kategória

                  Felső korhatár

                  Legkisebb tartalom

                  Legnagyobb tartalom

                  További rendelkezések

                  Az engedély lejárta

                  Aktivitási egység/kg 12 %-os nedvességtartalmú teljes értékű takarmányban

                     Kategória: állattenyésztésben alkalmazott adalékanyagok. Funkcionális csoport: emészthetőséget fokozó anyagok

                  4a1604i

                  Adisseo France S.A.S.

                  endo-1,3(4)-béta-glükanáz
                  EC 3.2.1.6
                  endo-1,4-béta-xilanáz
                  EC 3.2.1.8

                                 Az adalékanyag összetétele

                              A Talaromyces versatilis sp. nov. IMI CC 378536 által termelt endo-1,3(4)-béta-glükanáz és endo-1,4-béta-xilanáz enzimet tartalmazó készítmény, amelynek minimális aktivitása:

                                          —

                                          szilárd formában: endo-1,3(4)-béta-glükanáz 30 000 VU (1)/g és endo-1,4-béta-xilanáz 22 000 VU/g,

                                          —

                                          folyékony formában: endo-1,3(4)-béta-glükanáz 7 500 VU/ml és endo-1,4-béta-xilanáz 5 500 VU/ml.

                                 A hatóanyag jellemzése

                              A Talaromyces versatilis sp. nov. IMI CC 378536 által termelt endo-1,3(4)-béta-glükanáz és endo-1,4-béta-xilanáz enzim

                                 Analitikai módszer
                                  (2)

                              Az endo-1,3(4)-béta-glükanáz aktivitásának mennyiségi meghatározására:

                                          —

                                          viszkozitásmérő módszer, amely az endo-1,3(4)-béta-glükanáz és a glükán-tartalmú anyag (árpa-béta-glükán) 5,5 pH-nál, 30 °C-on történő reakciója során bekövetkező viszkozitáscsökkenésen alapul.

                                    Az endo-1,4-béta-xilanáz aktivitásának mennyiségi meghatározására:

                                          —

                                          viszkozitásmérő módszer, amely az endo-1,4-béta-xilanáz és a xilántartalmú anyag (búza arabinoxilán) reakciója során bekövetkező viszkozitáscsökkenésén alapul.

                  Valamennyi baromfifaj
                  Malacok
                  (elválasztott)
                  Hízósertés

                  —

                  endo-1,3(4)-béta-glükanáz: 1 500 VU
                  endo-1,4-béta-xilanáz: 1 100 VU

                  —

                              1.

                              Az adalékanyag és az előkeverék használati utasításában fel kell tüntetni a tárolási körülményeket és a pelletálási stabilitást.

                              2.

                              Legfeljebb kb. 35 kg-os (elválasztott) malacok esetében való alkalmazásra.

                              3.

                              Biztonsági előírás: használatkor védőmaszk, védőszemüveg és védőkesztyű viselése kötelező.

                  2024. április 11.

         (1)  VU (viszkozimetriás egység) az az enzimmennyiség, amely 30 °C-on, 5,5 pH-nál olyan mértékben hidrolizálja az anyagot (árpa-béta-glükánt, illetve búza arabinoxilánt), hogy az oldat viszkozitása csökkenjen és relatív fluiditása 1 (dimenzió nélküli egység)/perc mértékben változzon.

         (2)  Az analitikai módszerek részletes leírása a referencialaboratórium honlapján található: http://irmm.jrc.ec.europa.eu/EURLs/EURL_feed_additives/Pages/index.aspx


title: A Bizottság 1248/2014/EU végrehajtási rendelete ( 2014. november 20. ) a kvótán felül előállított cukor kivitelére a 2014/2015-es gazdasági év végéig alkalmazandó mennyiségi korlátozás megállapításáról szóló 776/2014/EU végrehajtási rendelet módosításáról és az 1061/2014/EU végrehajtási rendelet hatályon kívül helyezéséről

text:
               22.11.2014

               HU

               Az Európai Unió Hivatalos Lapja

               L 335/5

         A BIZOTTSÁG 1248/2014/EU VÉGREHAJTÁSI RENDELETE
   (2014. november 20.)
   a kvótán felül előállított cukor kivitelére a 2014/2015-es gazdasági év végéig alkalmazandó mennyiségi korlátozás megállapításáról szóló 776/2014/EU végrehajtási rendelet módosításáról és az 1061/2014/EU végrehajtási rendelet hatályon kívül helyezéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 139. cikke (2) bekezdésére és 144. cikke első bekezdésének g) pontjára,
   tekintettel a cukorágazatban harmadik országokkal folytatott kereskedelem tekintetében a 318/2006/EK tanácsi rendelet végrehajtására vonatkozó részletes szabályok megállapításáról szóló, 2006. június 30-i 951/2006/EK bizottsági rendeletre (2) és különösen annak 7e. cikkére, összefüggésben 9. cikke (1) bekezdésével,
   mivel:

               (1)

               Az 1308/2013/EU rendelet 139. cikke (1) bekezdése első albekezdésének d) pontja értelmében azt a cukor vagy izoglükóz-mennyiséget, amelyet az adott gazdasági évben a hivatkozott rendelet 136. cikkében említett kvótán felül állítottak elő, csak a Bizottság által megállapítandó mennyiségi korlátozáson belül lehet exportálni.

               (2)

               A 951/2006/EK rendelet megállapítja a kvótán felüli kivitelre vonatkozó részletes végrehajtási szabályokat, különösen a kiviteli engedélyek kiadása tekintetében.

               (3)

               Az eredeti becslések szerint a 2014/2015-ös gazdasági év tekintetében a kvótán felül előállított cukor kivitelére vonatkozó mennyiségi korlátozás 650 000 tonnában (fehércukor-egyenérték) történő megállapítása a piaci igényeknek megfelelőnek tűnt. A 776/2014/EU bizottsági végrehajtási rendelet (3) ezért ilyen mértékű mennyiségű korlátozást ír elő. A legfrissebb becslések szerint azonban a kvótán felül előállított cukor mennyisége várhatóan eléri a 6 200 000 tonnát. Következésképpen további felvevőpiacokat kell biztosítani a kvótán felül előállított cukor számára.

               (4)

               Figyelembe véve, hogy a kivitt mennyiségek nem érték el a 2014/2015-ös gazdasági évre vonatkozóan a WTO által megállapított felső határt, indokolt 700 000 tonnával növelni a kvótán felül előállított cukor kivitelére alkalmazandó mennyiségi korlátozás értékét, és ezáltal további üzleti lehetőségekhez juttatni az uniós cukortermelőket.

               (5)

               A 776/2014/EU rendeletet ennek megfelelően módosítani kell.

               (6)

               A kvótán felül előállított cukorra vonatkozó kiviteliengedély-kérelmek benyújtásának lehetővé tétele érdekében a kiviteliengedély-kérelmek benyújtásának az 1061/2014/EU bizottsági végrehajtási rendelet (4) 1. cikkének (3) bekezdésében előírt felfüggesztését el kell törölni. Tekintve, hogy az 1061/2014/EU végrehajtási rendeletnek már nincs joghatása, indokolt azt hatályon kívül helyezni.

               (7)

               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

         ELFOGADTA EZT A RENDELETET:
   1. cikk
   A 776/2014/EU végrehajtási rendelet 1. cikkének (1) bekezdése helyébe a következő szöveg lép:

      „(1)   A 2014/2015-ös gazdasági évre vonatkozóan az 1308/2013/EU rendelet 139. cikke (1) bekezdése első albekezdésének d) pontjában említett mennyiségi korlátozás a 1701 99 KN-kód alá tartozó, kvótán kívüli fehér cukor visszatérítés nélküli kivitele tekintetében 1 350 000 tonna.”

   2. cikk
   Az 1061/2014/EU bizottsági végrehajtási rendelet hatályát veszti.
   3. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. november 20-án.

            a Bizottság részéről

            az elnök

         Jean-Claude JUNCKER

      (1)  HL L 347., 2013.12.20., 671. o.

      (2)  HL L 178., 2006.7.1., 24. o.

      (3)  A Bizottság 2014. július 16-i 776/2014/EU végrehajtási rendelete a kvótán felül előállított cukor és izoglükóz kivitelére a 2014/2015-ös gazdasági év végéig alkalmazandó mennyiségi korlátozás megállapításáról (HL L 210., 2014.7.17., 11. o.).

      (4)  A Bizottság 2014. október 8-i 1061/2014/EU végrehajtási rendelete a kvótán kívüli cukorra vonatkozó kiviteli engedélyek kibocsátásakor alkalmazandó százalékos elfogadási arány megállapításáról, kiviteliengedély-kérelmek elutasításáról és a kiviteliengedély-kérelmek benyújtásának felfüggesztéséről (HL L 293., 2014.10.9., 24. o.).


title: A Bizottság 737/2012/EU végrehajtási rendelete ( 2012. augusztus 14. ) egyes állományoknak a Kelta-tengeren történő védelméről

text:
               15.8.2012

               HU

               Az Európai Unió Hivatalos Lapja

               L 218/8

         A BIZOTTSÁG 737/2012/EU VÉGREHAJTÁSI RENDELETE
   (2012. augusztus 14.)
   egyes állományoknak a Kelta-tengeren történő védelméről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendeletre (1) és különösen annak 45. cikke (1) bekezdésére,
   mivel:

               (1)

               A halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelettel (2) összhangban a közös halászati politikának az élő vízi erőforrások védelmével, kezelésével és kiaknázásával összefüggésben koherens intézkedésekről kell gondoskodnia, ideértve a halászati tevékenységek tengeri ökoszisztémákra és nem célfajokra gyakorolt káros hatásának enyhítésére irányuló külön intézkedéseket is.

               (2)

               A 850/98/EK rendelet 45. cikkének (1) bekezdése előírja, hogy ha a tengeri élőlények megóvása azonnali intézkedést tesz szükségessé, a Bizottság a hivatkozott rendeleten túlmenően vagy attól eltérve foganatosíthatja a szükséges intézkedéseket.

               (3)

               A Nemzetközi Tengerkutatási Tanácstól (a továbbiakban: ICES) 2011 júniusában kapott szakvélemény azt mutatja, hogy a Kelta-tengeren történő visszadobások aránya – különösen a foltos tőkehal és a vékonybajszú tőkehal növendékegyedei esetében – magas és egyre növekszik. Az olyan halak tengerbe való visszadobása, amelyek még nem érték el a szaporodóképes kort, csökkenti az elkövetkező évek potenciális hozamát, és ily módon veszélyezteti az állományok fenntarthatóságát.

               (4)

               Mind a norvég homárra halászó flották, mind a fenékvonóhálóval és kerítőhálóval több halfajra halászó flották az általuk használt halászeszközök alacsony fokú szelektivitása miatt nagy mennyiségű foltos tőkehalat és vékonybajszú tőkehalat dobnak vissza a tengerbe. Az ICES azt is megállapítja, hogy a közönséges tőkehal állománya nagymértékben függ az állománypótlódástól, valamint hogy a visszadobás gyakorlatának visszaszorítása érdekében technikai intézkedéseket kell hozni. Tekintettel arra, hogy mind a foltos tőkehal, mind a vékonybajszú tőkehal kelta-tengeri állománya nagymértékben pótlódott, e fajok esetében idén várhatóan növekedni fog a visszadobási arány. Következésképpen az ICES azt javasolja, hogy sürgősen technikai intézkedéseket kell hozni a szelektivitás fokozására, valamint a foltos tőkehal, a vékonybajszú tőkehal és a közönséges tőkehal visszadobásának csökkentésére.

               (5)

               Éppen ezért a méret szerinti szelektivitás fokozása és az állományba bekerülő növendékhalak védelme érdekében szükséges bevezetni a négyzetes szemű hálómezők használatát, eközben pedig a célfajok fogásait indokolt a lehető legnagyobb mennyiség szerint meghatározni. Bebizonyosodott, hogy a négyzetes szemű hálómezők jelentősen csökkentik a halászati mortalitást oly módon, hogy lehetővé teszik a halegyedek hálóból való kiszökését, így azonnal bevezethető hatékony intézkedést képeznek.

               (6)

               Az északnyugati vizek regionális tanácsadó testülete (NWWRAC) 2011 októberében kibocsátott szakvéleményében úgy fogalmazott, hogy főként a foltos tőkehalat és a vékonybajszú tőkehalat érintő visszadobások csökkentése érdekében fokozni kell a Kelta-tengerre vonatkozó jelenlegi technikai intézkedések hatékonyságát annak előírásával, hogy – a halászeszköz típusától és a hajó motorteljesítményétől függően – egy meghatározott méretű, megfelelően elhelyezett négyzetes szemű hálómezőt legyen kötelező használni.

               (7)

               Ezért a foltos tőkehal és a vékonybajszú tőkehal állományainak védelme azonnali intézkedést tesz szükségessé.

               (8)

               Az e rendeletben előírt intézkedések összhangban vannak a Halászati és Akvakultúraágazati Irányítóbizottság véleményével,

         ELFOGADTA EZT A RENDELETET:
   1. cikk
   Hatály
   (1)   Ez a rendelet azokra a fenékvonóhálós vagy kerítőhálós halászhajókra alkalmazandó, amelyek az ICES VIIf és VIIg körzetben, valamint a VIIj körzetnek az é. sz. 50°-tól északra és a ny. h. 11°-től keletre található részén (a továbbiakban: Kelta-tenger) folytatnak tevékenységet, ahol:

               a)

               a fenékvonóhálók és kerítőhálók szembősége egységesen 100 milliméter vagy annál nagyobb (a továbbiakban: TR1 hajók);

               b)

               a fenékvonóhálók és kerítőhálók szembősége egységesen legalább 70 milliméter, de 100 milliméternél kisebb (a továbbiakban: TR2 hajók); vagy

               c)

               a fenékvonóhálós vagy kerítőhálós hajók motorteljesítménye nem éri el a 112 kilowattot (a továbbiakban: kis teljesítményű hajók).

         (2)   Az (1) bekezdés nem alkalmazandó a merevítőrudas zsákhálót használó halászhajókra.
   2. cikk
   Technikai intézkedések
   (1)   A 850/98/EK rendelet 7. cikke (1) bekezdésének a) pontjától eltérve, az 1. cikkben említett hajókra a következő technikai intézkedések vonatkoznak:

               a)

               a TR1 hajók és a kis teljesítményű hajók négyzetes szemű, legalább 100 mm-es szembőségű hálómezőt használnak;

               b)

               a TR2 hajók négyzetes szemű, legalább 110 mm-es szembőségű hálómezőt használnak.

         (2)   A 850/98/EK rendelet 7. cikke (2) bekezdésének a) pontjától eltérve, az (1) bekezdésben említett négyzetes szemű hálómezőt a zsákvég felső hálómezőjében kell elhelyezni. A négyzetes szemű hálómező leghátsó, a zsákkötélhez legközelebb eső széle nem lehet 9 méternél nagyobb távolságra a zsákkötéltől.
   3. cikk
   Fedélzeti megfigyelőprogram
   (1)   A 665/2008/EK bizottsági rendelet (3) sérelme nélkül minden olyan tagállam, amelynek hajóira vonatkoznak a 2. cikkben említett technikai intézkedések, haladéktalanul fedélzeti megfigyelőprogramot hoz létre a szóban forgó intézkedések hatékonyságának értékelésére. A megfigyelőprogram keretében legalább 20 %-os pontossággal értékelni kell különösen a foltos tőkehal, a vékonybajszú tőkehal és a közönséges tőkehal fogásait és visszadobásait.
   (2)   A tagállamok legkésőbb a program végrehajtása szerinti év október 15. napjáig jelentést nyújtanak be a Bizottságnak a halászeszközök szelektivitási teljesítményéről, amely jelentésben a megfigyelőprogram hatálya alá tartozó hajók teljes fogásait és visszadobásait is megadják.
   4. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő napon lép hatályba.
   A 2. cikket 2012. szeptember 26-tól kell alkalmazni.

      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. augusztus 14-én.

            a Bizottság részéről

            az elnök

         José Manuel BARROSO

      (1)  HL L 125., 1998.4.27., 1. o.

      (2)  HL L 358., 2002.12.31., 59. o.

      (3)  HL L 186., 2008.7.15., 3. o.